FC Midtjylland bekræfter, at klubben har solgt Erik Sviatchenko til skotske Celtic for det, som sportsdirektør Claus Steinlein kalder for en god pris.

Rygterne har sværmet om FC Midtjylland-stopper Erik Sviatchenko de seneste døgn, hvor Celtic har lignet destinationen for midtstopperen.

FC Midtjylland bekræfter nu, at man har solgt Sviatchenko til skotske Celtic. Sviatchenko nåede dermed 133 kampe og 11 mål for FC Midtjylland.

- Først og fremmest er vi glade på Eriks vegne. Det har været en stor drøm for ham at prøve sig selv af i udlandet, og det er fuldt fortjent, at den drøm nu går i opfyldelse, siger sportsdirektør Claus Steinlein til klubbens hjemmeside.

- Erik begyndte på Akademiet i 2005 og har været med hele vejen og udviklet sig til en profil ikke alene i FC Midtjylland men også i Alka Superligaen. Det er flot arbejde af Akademiet og sidenhen af trænerteamet omkring superligatruppen.

- Vi har fået en rigtig god pris for Erik, og det er et salg, vi er glade for. Samtidig er vi altid stolte, når vi udvikler en akademispiller, som går hele vejen og bliver solgt til udlandet. Det er fortsat en vigtig del af klubbens DNA.

FC Midtjylland skriver, at kontrakten løber til sommeren 2019, mens Celtic melder om sommeren 2020.